b'\n_START_ARTICLE_\nGlogova belinka\n_START_SECTION_\nOpis\n_START_PARAGRAPH_\nGlogova belinka meri preko kril med 50 in 60\xc2\xa0mm in ima bela krila z izrazito poudarjenimi \xc5\xbeilami. \xc5\xbdile so pri samcih \xc4\x8drne, pri samicah pa temno rjave. Telo je kosmato, pora\xc5\xa1\xc4\x8deno je z belimi dla\xc4\x8dicami, noge in tipalnice pa so \xc4\x8drne. Konci tipalnic so beli.\n_START_SECTION_\nRaz\xc5\xa1irjenost\n_START_PARAGRAPH_\nGlogova belinka je raz\xc5\xa1irjena po celi Evropi, razen na skrajnem severu. \xc5\xbdivljenjsko obmo\xc4\x8dje se \xc5\xa1iri preko Severne Afrike, osrednje Azije pa vse do Japonske._NEWLINE_Gosenice se hranijo z listi \xc4\x8drnega trna (Prunus spinosa), vrstami iz rodu glog (Crataegus), redkeje pa tudi z listi sadnega drevja iz dru\xc5\xbeine ro\xc5\xbenic. Glogovi belinki najbolj prijajo topla in son\xc4\x8dna obmo\xc4\x8dja posejana z grmi hranilnih rastlin in razli\xc4\x8dnimi vrstami osatov, kjer se prehranjujejo odrasli metulji. Gosenice glogove belinke so pogosto \xc5\xbertev zajedavskih os, ki vanje odlagajo jaj\xc4\x8deca._NEWLINE_To vrsto lahko opazimo med aprilom in julijem na nadmorskih vi\xc5\xa1inah med 500 in 2000 metri.'